《九怀 其八 江夫人》
宋代·高似孙

若有人兮山阿，乐莫乐兮在薖。絜余佩兮有兰，惬余裳兮有萝。

絜八荒兮骋望，怅山河兮悲壮。倒天汉兮濯江淮，眇风云兮晤怀。

竹树兮冥蒙，海月兮朣胧。君何为兮山中，鸿奔南兮逼轻舟。

歌闻天兮击中流，气浩浩兮横九州。山冉冉兮生雨，水汪汪兮迷浦。

鴂一叫兮花愁，期美人兮春渚。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。